Na temelju članka 59. stavak 2. t. 11. Zakona o znanstvenoj djelatnosti i visokom obrazovanju („Narodne novine“ broj 123/03, 198/03, 105/04, 174/04, 2/07 – OUSRH, 46/07, 45/09, 63/11, 94/13, 139/13, 101/14, 60/15 i 131/17) i članka 54. Statuta Sveučilišta u Zadru (pročišćeni tekst, prosinac 2019.) Senat Sveučilišta u Zadru na II. sjednici u akademskoj 2020./2021. godini, održanoj 25. studenog 2020. godine, donosi

**PRAVILNIK O IZBORU I VREDNOVANJU ZNANSTVENIH PROJEKATA**

**NA SVEUČILIŠTU U ZADRU**

**Članak 1.**

1. Ovim Pravilnikom određuje se postupak izbora i vrednovanja kompetitivnih znanstvenih projekata koje će financirati Sveučilište u Zadru (dalje u tekstu: Sveučilište) iz sredstava za financiranje temeljne znanstvene djelatnosti.

**Članak 2.**

1. Natječaj za izbor najboljih projekata raspisuje Senat. Prijave na natječaj podnose se Uredu za znanost, projekte i transfer tehnologija (u daljnjem tekstu Ured) sukladno definiranim načinima prijave projektnih prijedloga.

**Članak 3.**

1. Natječaj za znanstvene projekte Sveučilišta raspisuje se svake druge godine.

**Članak 4.**

1. Sveučilište će odobriti najviše dvadeset projekata u trajanju od dvije godine.
2. Maksimalni iznos sredstava po odobrenom projektu definira se uvjetima natječaja.

**Članak 5.**

1. Na prijavu projektnih prijedloga mogu se javiti nastavnici u znanstveno-nastavnim i umjetničko-nastavnim zvanjima koji su zaposleni na Sveučilištu u Zadru u punom radnom vremenu.
2. Jedan znanstvenik može u svojstvu predlagatelja projektnog prijedloga prijaviti samo jedan projektni prijedlog po natječajnome roku.
3. Jedan istraživač može istodobno biti voditelj i/ili suradnik na najviše dva istraživačka projekta i to kao voditelj jednoga projekta i suradnik na drugome ili kao suradnik na dvama projektima.

**Članak 6.**

1. U natječaju kao prijavitelji projektnog prijedloga ne mogu sudjelovati:
* doktorandi na drugim znanstvenim projektima,
* zaposlenici koji imaju manje od dvije godine kontinuiranoga radnog staža na Sveučilištu,
* zaposlenici Sveučilišta u znanstveno-nastavnim i umjetničko-nastavnim zvanjima koji imaju više od 30% neopravdanih izostanaka sa sjednica područnih stručnih vijeća Sveučilišta,
* zaposlenici Sveučilišta koji su voditelji drugoga kompetitivnog znanstvenog projekta, neovisno o izvorima financiranja,
* suradnici na dva i više kompetitivnih znanstvenih projekata, neovisno o izvorima financiranja.

**Članak 7.**

1. Na svakom projektu uz voditelja treba biti angažirano najmanje tri, a najviše pet suradnika sa Sveučilišta u Zadru te najmanje jedan, a najviše tri suradnika s drugih ustanova u Hrvatskoj i inozemstvu.

**Članak 8.**

1. Prijave se podnose elektroničkim putem na *Obrascu za prijavu znanstvenih projekata Sveučilišta u Zadru.*
2. Prijavitelji su dužni priložiti sve potrebne dokumente definirane Uputama za prijavu istraživačkih projekata Sveučilišta u Zadru.

**Članak 9.**

1. Prednost u odabiru imat će projekti koji se uklapaju u znanstvene i Strategiju razvoja Sveučilišta u Zadru 2017.-2022. godine, odnosno projekti koji se uklapaju u tematska područja i prioritete koji će biti definirani u raspisu natječaja.

**Članak 10.**

(1) Područna stručna vijeća predložit će Senatu osobe za izbor u Panel za vrednovanje znanstvenih projekata (dalje u tekstu: Panel).

(2) Svako područno stručno vijeće Sveučilišta izabrat će u Panel dva svoja člana.

(3) Predloženi članovi Panela trebali bi biti najmanje u zvanju izvanrednog profesora, i u pravilu bi trebali biti voditelji kompetitivnih projekta, neovisno o izvoru financiranja.

(4) Član Panela je i prorektor za znanost i informacijsku infrastrukturu.

(5) Predsjednik Panela je po funkciji nadležni prorektor, a zamjenjuje ga član panela kojega ovlasti.

**Članak 11.**

(1) Dodjela sredstava provodi se prema propisanom postupku koji mora biti dvostupanjski.

(2) Način i kriteriji za vrednovanje projektnih prijedloga navode se u tekstu natječaja.

(3) Vrednovanje se može provoditi elektroničkim putem ili na sjednicama uživo. Postupak vrednovanja provodi se na temelju unaprijed definiranih kriterija.

(4) Nakon završetka postupka vrednovanja i odluke od strane Senata, rezultati vrednovanja projektnog prijedloga dostavljaju se predlagatelju.

**Članak 12.**

1. Nakon provedene administrativne provjere prijavljenih projekata Panel provodi prvu evaluaciju prijavljenih znanstvenih projekata, sukladno unaprijed definiranim uputama za bodovanje.
2. Projektne prijedloge koji postignu minimalni broj bodova Panel upućuje na istorazinsko vrednovanje (*peer review*).

**Članak 13.**

(1) Recenzenti trebaju biti domaći eksperti.

(2) Predloženi recenzenti trebaju imati doktorat znanosti i druge znanstvene kompetencije vezane uza znanstveno područje i temu projektnog prijedloga koji procjenjuje. Pri tome trebaju zadovoljiti sljedeće uvjete:

* da su u području i polju istraživanja znanstveno aktivni što se dokazuje s najmanje pet bibliografskih jedinica objavljenih u posljednjih pet godina
* da s voditeljem projekta nisu u nikakvom potencijalnom sukobu interesa zbog rodbinskih veza, odnosa mentor-student, te koautorstva u posljednjih pet godina kao i suradništva u istim projektnim timovima što se utvrđuje izjavom o nepostojanju sukoba interesa.

(3) Sveučilišna sastavnica na kojoj djeluje voditelj projektnog prijedloga Panelu predlaže pet recenzenata s kratkim opisom njihovih znanstvenih ostvarenja te poveznicama na Crosbi i Google Znalac.

(4) Svaki projekt ocjenjuju dva recenzenta s time da nitko među njima ne može biti sa Sveučilišta u Zadru i ne smiju biti s iste ustanove.

(5) Panel je dužan voditi računa o tome udovoljavaju li predloženi recenzenti svim potrebnim kriterijima.

(6) Projekti će se ocjenjivati na temelju unaprijed pripremljenih i obrazloženih *Obrazaca za vrednovanje znanstvenih projekta Sveučilišta u Zadru.*

**Članak 14.**

1. Panel će pozitivno recenzirane projekte rangirati prema unaprijed definiranim kriterijima, a Senat će na temelju tako rangiranih projekata potvrditi financiranje projekata.

**Članak 15.**

1. Na odluku Senata o izboru znanstvenih projekata koje će financirati Sveučilište ne može se uložiti žalba.

**Članak 16.**

1. U dvogodišnjem razdoblju može se financirati najviše 20 projekata, po pet koji pripadaju humanističkom, pet društvenom i pet svim drugim područjima znanosti te pet koji se provode multidisciplinarno (što uključuje barem dva zasebna polja znanosti, bez obzira na znanstveno područje).
2. Najmanji pojedinačni ukupni iznos koji se odobrava za financiranje znanstvenog projekta je 70.000,00 kn, a najveći pojedinačni iznos je 100.000 kn.

**Članak 17.**

1. Udjeli u financiranju projektnih aktivnosti su sljedeći:
2. 30% za istraživački rad na terenu, u laboratorijima, arhivima i knjižnicama što uključuje troškove puta i smještaja te naknadu za korištenje opreme i građe
3. 30% za informatičku i drugu istraživačku opremu te za literaturu i podatke kao i za različite programe usavršavanja
4. 30% za diseminaciju putem sudjelovanja na znanstvenim skupovima i objavljivanja znanstvenih radova (uključujući troškove pripreme i tiska) i organizaciju znanstvenih skupova
5. 10% za uredski materijal, poštanske troškove i druge u trenutku prijave projekta nepredviđene troškove koje je moguće opravdati kao nužne za provedbu projektnih aktivnosti.
6. Projektna sredstva nisu predviđena za isplatu honorara voditelju i suradnicima na projektu.
7. Financijska sredstva mogu se realocirati u okviru projekta tijekom dvogodišnjeg razdoblja najviše 20%.

**Članak 18.**

1. Svake godine voditelj znanstvenog projekta Panelu za vrednovanje, a preko zaduženog djelatnika u Uredu, podnosi izvješće o provedbi projekta i usklađenosti s Radnim planom. Izvješće treba uključivati i financijski dio u kojem je razvidno da su sve financijske radnje obavljene u skladu s procedurama javne nabave i drugim procedurama kojima je propisano financijsko poslovanje.

(2) Konačno izvješće podnosi se na kraju druge (završne) godine izvedbe projekta. Sveučilišni panel raspravlja o konačnom izvješću te ga ocjenjuje s pozitivnom ili negativnom ocjenom.

(3) U slučaju negativne ocjene konačnog izvješća, odnosno neispunjavanja postavljenih ciljeva projekta, voditelj projekta nema mogućnost prijaviti se za nove sveučilišne projekte niti biti članom sveučilišnog panela tijekom sljedećih pet godina. Taj voditelj ne može dobiti potporu sveučilišta za prijavu na niti jedan drugi kompetitivni znanstveni projekt (HRZZ i dr.) iduće tri godine.

(4) Voditelj projekta kojemu je prihvaćeno konačno izvješće može se prijaviti kao predlagatelj na drugim natječajima za financiranje sveučilišnih znanstvenih projekata.

**Članak 19.**

(1) Projekt koji se provodi na Sveučilištu u Zadru treba imati mrežne stranice sa svim osnovnim podatcima o projektu, projektnom timu i znanstvenim aktivnostima na hrvatskom i na engleskom jeziku. Te mrežne stranice trebaju biti povezane s mrežnim stranicama sveučilišne sastavnice na kojoj djeluje voditelj projekta.

Da bi se osigurala vidljivost i prepoznatljivost projektnih aktivnosti sve znanstvene publikacije i svi drugi tiskani i *online* materijali trebaju na istaknutom mjestu imati navedeno ime Sveučilišta u Zadru, sveučilišni logo te bilješku u kojoj je navedeno da su znanstveni rezultati / aktivnosti financirani u okviru projekta (s punim naslovom i akronimom projekta). Sve publikacije trebaju biti priložene tijekom godišnje evaluacije.

**Članak 20.**

(1) Imenice koje se u ovom Pravilniku navode u muškom rodu odnose se jednako na oba spola i ne predstavljaju ni u kom slučaju spolnu/rodnu diskriminaciju.

**Članak 21.**

1. Ovaj Pravilnik stupa na snagu danom objave na mrežnim stranicama Sveučilišta, te s istim danom prestaje vrijediti Pravilnik o izboru i vrednovanju znanstvenih projekata na Sveučilištu u Zadru KLASA: 012-03/11-01/05, URBROJ: 2198-1-79-01/11-01 od 19. travnja 2011.
2. Izmjene i dopune ovog Pravilnika vrše se na istovjetan način na koji je Pravilnik donesen.

 Rektorica:

 prof. dr. sc. Dijana Vican